Toshkent hayvonot bogʻini kelgusida modernizatsiya qilish chora-tadbirlari toʻgʻrisida
(resolution, 2019-12-13)

2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishlariga asosan, teatr va tomosha maskanlarini, madaniy-maʼrifiy tashkilotlar va muzeylar faoliyatini rivojlantirish hamda takomillashtirish, ularning moddiy-texnika bazasini mustahkamlash aholiga qulay yashash sharoitlarini yaratishda asosiy vazifa etib belgilangan. Toshkent hayvonot bogʻi bugungi kunda xizmat koʻrsatishning zamonaviy xalqaro standartlarga javob bermaydi shuningdek, zarar bilan faoliyat yuritayotgan davlat tashkiloti hisoblanadi. Xususan, soʻnggi uch yilda Toshkent hayvonot bogini saqlash uchun davlat budjetidan jami 22,7 mlrd. soʻm ajratilgan. Davlat budjeti mablagʻlaridan samarali foydalanish, mamlakat iqtisodiyotidagi davlat ishtirokini qisqartirish, shuningdek zamonaviy madaniy-tomosha, ilmiy-maʼrifiy maskanlarini yaratish orqali mamlakat aholisiga munosib hayot sharoitlarini yaratish, hayvonot bogʻining kolleksiyasini noyob va ekzotik hayvonlarning turlari bilan boyitishni taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi va Davlat aktivlarini boshqarish agentligi “Toshkent hayvonot bogʻi” davlat muassasasini tashkiliy-huquqiy shaklini masʼuliyati cheklangan jamiyat shaklidagi xoʻjalik jamiyatiga aylantirgan holda, “Wildlife Care” MChJga (keyingi oʻrinlarda Ishonchli boshqaruvchi deb ataladi) ishonchli boshqarishga (keyingi oʻrinlarda Ishonchli boshqarish shartnomasi deb ataladi) berish toʻgʻrisidagi taklifiga rozilik berilsin. 2. Belgilansinki: a) “Toshkent hayvonot bogʻi” masʼuliyati cheklangan jamiyatining ustav kapitali qayta tashkil etilayotgan “Toshkent hayvonot bogʻi” davlat muassasasi mol-mulklarining qoldiq balans qiymatida shakllantiriladi va jamiyatning ustav kapitalidagi taʼsischi funksiyasi Davlat aktivlarini boshqarish agentligi tomonidan amalga oshiriladi; b) Ishonchli boshqaruvchi tomonidan Ishonchli boshqarish shartnomasi talablariga toʻliq rioya etilgan taqdirda, shartnomaning muddati 30 yilgacha uzaytirib boriladi; v) “Toshkent hayvonot bogʻi” masʼuliyati cheklangan jamiyatiga aylantirilganda “Toshkent hayvonot bogʻi” davlat muassasasining amaldagi soliq rejimi saqlanib qolinadi; g) ishonchli boshqaruvchi uchun toʻlanadigan haq miqdori “Toshkent hayvonot bogi” masʼuliyati cheklangan jamiyatining yil yakunlari boʻyicha hisoblanadigan dividend hisobidan toʻlanadi; d) ishonchli boshqaruvchi tomonidan jalb qilingan investitsiyalar auditorlik tashkilotining hisobotiga asosan “Toshkent hayvonot bogʻi” masʼuliyati cheklangan jamiyatining sof foydasidan qaytariladi; e) “Toshkent hayvonot bogʻi” masʼuliyati cheklangan jamiyatiga “Toshkent hayvonot bogʻi” davlat muassasasi uchun 2019-yilda ajratilgan mablagʻlardan kam boʻlmagan miqdorda budjet hisobidan mablagʻlar ajratilib boriladi. 3. Oʻzbekiston Respublikasi Davlat aktivlarini boshqarish agentligi Madaniyat vazirligi bilan birgalikda “Toshkent hayvonot bogʻi” davlat muassasasining tashkiliy-huquqiy shaklini masʼuliyati cheklangan jamiyat shaklidagi xoʻjalik jamiyatiga aylantirilishini taʼminlasin. 4. Toshkent hayvonot bogini Ishonchli boshqaruvchi tomonidan kompleks modernizatsiya qilish hamda infratuzilma sharoitlarini yaxshilash boʻyicha konsepsiya 1-ilovaga muvofiq tasdiqlansin. 5. Ishonchli boshqaruvchi tomonidan quyidagi takliflar bildirilganligi maʼlumot uchun qabul qilinsin: dastlabki besh yil davomida 5 mln. AQSh dollari miqdorida investitsiya kiritish; hayvonlar tarkibiy turini koʻpaytirish; yangi volyerlarni qurish va mavjudlarini rekonstruksiya qilish; hayvonlar uchun reabilitatsiya markazini tashkil etish va hayvonot bogʻi ishchilarining malakasini oshirish uchun oʻquv markazini tashkil etish; zamonaviy audio-video vizualizatsiyasini joriy etish va boshqalar. 6. Davlat aktivlarini boshqarish agentligi: Madaniyat vazirligi bilan birgalikda, “Toshkent hayvonot bogʻi” masʼuliyati cheklangan jamiyatiga aylantirilgandan soʻng, bir oylik muddatda Ishonchli boshqaruvchi bilan mazkur qarorda koʻrsatilgan shartlar asosida Ishonchli boshqarish shartnomasini tuzilishini; Moliya vazirligi bilan birgalikda, “Toshkent hayvonot bogʻi” masʼuliyati cheklangan jamiyatidagi davlat ulushini kelgusida Ishonchli boshqaruvchiga davlat xususiy-sheriklik shartlari asosida berilishi boʻyicha taklif kiritilishini; Ishonchli boshqarish shartnomasining amal qilish muddati mazkur qarorning 2-bandi “b” kichik bandida belgilangan tartibda tugatilgandan soʻng, Toshkent hayvonot bogʻidagi hayvonlar va boshqa mulklarni Madaniyat vazirligi tasarrufiga oʻtkazilishini taʼminlasin. 7. Istisno tariqasida Ishonchli boshqarish shartnomasi amal qilish davomida “Toshkent hayvonot bogʻi” masʼuliyati cheklangan jamiyati tomonidan amalga oshiriladigan xaridlarga Oʻzbekiston Respublikasining “Davlat xaridlari toʻgʻrisida”gi Qonuni tatbiq etilmaydi. 8. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari A.A. Abduxakimov va Oʻzbekiston Respublikasi madaniyat vaziri B.S. Sayfullayev zimmasiga yuklansin. Toshkent hayvonot bogʻi Oʻzbekiston Respublikasining madaniyat, taʼlim va turistik infrastrukturasining eng muhim obyektlaridan biridir. 2020 — 2024-yillarda Toshkent hayvonot bogʻini kompleks modernizatsiya qilish hamda infratuzilma sharoitlarini yaxshilash boʻyicha Konsepsiya (keyingi oʻrinlarda Konsepsiya deb ataladi) hayvonot bogʻlarining asosiy prinsiplari ijrosini taʼminlash, shu jumladan sunʼiy sharoitlarda yovvoyi hayvonlarni koʻrgazmaga chiqarish va oʻrganish, ilmiy-maʼrifiy, tadqiqot va tabiatni muhofaza qilishga oid masalalarni hal qilish hisoblanadi. Shuningdek, Konsepsiya doirasida aholi va turistlarning madaniy hordiq zonalarini yaratish, xususan hayvonlar va bogʻga tashrif buyurganlar uchun maksimal qulay sharoitlarni yaratish maqsadida hayvonlar saqlanayotgan joylardan uzoqroqda bolalar uchun oʻyin zonalarni tashkil qilish rejalashtirilmoqda. Quyidagilar Konsepsiyaning maqsadlari hisoblanadi: hayvonlar turlarini koʻpaytirish, oq ayiq, nosorog, shimpanze, pingvin, jirafa, antilopa, zebra, baykal nerpasi kabi noyob hayvonlarni shu jumladan, Xalqaro Qizil kitob, Oʻzbekiston Respublikasining Qizil kitobiga kirgan hayvonlarni xarid qilish, shuningdek, Oʻzbekiston endemik hayvonlarni saqlab qolish, koʻpaytirish, bu sohadagi ilmiy-tadqiqot faoliyatini rivojlantirish, oʻlkamizning faunasini tashviqot qilish; hayvonot bogʻining landshaft dizaynini oʻzgartirish, yangi aydentikasini (yangi logotip, bogʻdagi koʻrsatkichlar, yoʻlaklardagi belgilar, axborot tablo) yaratish va joriy etish orqali hayvonot bogʻi hududini madaniylashtirish; Toshkent hayvonot bogʻining veterinariya binosini rekonstruksiya qilish hamda zamonaviy uskunalarni xarid qilish orqali hayvonlar uchun reabilitatsiya markazini yaratish; Oʻzbekiston va chet davlatlar hayvonot bogʻlari xodimlarining malakasini oshirish uchun oʻquv markazini tashkil etish, shuningdek hayvonot bogʻiga yangi ishga kiradiganlar uchun oʻquv qoʻllanmalar chop etish; audio va video vizualizatsiya hamda tashrif buyuruvchilar uchun maksimal qulay sharoitlarni yaratish maqsadida yagona toʻlov xizmati tizimini joriy etish; hayvonlar uchun xalqaro standartlarga muvofiq yangi volyerlar qurish hamda mavjud volyerlarni rekonstruksiya qilish; hayvonot va atrof muhitni muhofaza qilish sohasida mahalliy va xalqaro ekspertlarni jalb qilish orqali hayvonot bogʻini rivojlantirish strategiyasini ishlab chiqish va joriy etish; hayvonot bogʻini rivojlantirish strategiyasini amalga oshirishning shaffof mexanizmini taʼminlash maqsadida biologlar, hayvonot bogʻi xodimlari, koʻngillilar, zoohimoyachilar, jurnalistlardan iborat boʻlgan jamoa kengashini tashkil etish. Konsepsiyaning vazifasi: hayvonot bogʻlarining asosiy prinsiplari ijrosini taʼminlash; sunʼiy sharoitlarda yovvoyi hayvonlarni koʻrgazmaga chiqarish va oʻrganish, ilmiy-maʼrifiy, tadqiqot va tabiatni muhofaza qilishga oid masalalarni hal qilish hisoblanadi. Konsepsiya amalga oshishi natijasida quyidagi natijalarga erishilishi kutilmoqda: Markaziy Osiyoda eng yaxshi hayvonot bogʻi darajasigacha yetkazish maqsadida Toshkent hayvonot bogʻini rekonstruksiya qilish va rivojlantirish, uni MDXdagi boshqa hayvonot bogʻlari bilan raqobatbardoshligini taʼminlash; shahar atrof-muhiti landshaftining ijobiy oʻzgartirilishiga koʻmaklashish va hayvonot bogʻi asosida turistlarni (mahalliy va xorijiy) jalb qilish; Yevroosiyo Hayvonot bogʻlar va Akvariumlar (EARAZA) hududiy uyushmasida Toshkent hayvonot bogʻining oʻrnini oshirish. Toshkent hayvonot bogʻining balansida saqlanayotgan hayvonlar, shuningdek mavjud faoliyat koʻrsatayotgan infrastruktura Konsepsiyaning aktivlari hisoblanadi. Qoʻyilgan maqsadlarni samarali amalga oshirish uchun “Toshkent hayvonot bogʻi” davlat muassasasini tashkiliy-huquqiy shaklini masʼuliyati cheklangan jamiyat shaklidagi xoʻjalik jamiyatiga aylantirgan holda ishonchli boshqarishga beriladi. “Toshkent hayvonot bogʻi” masʼuliyati cheklangan jamiyatiga aylantirilgandan soʻng, Ishonchli boshqaruvchi bilan Ishonchli boshqarish shartnomasi (keyingi oʻrinlarda Shartnoma deb ataladi) tuziladi. Hozirda hayvonot bogʻining faoliyati quyidagicha: faoliyat asosan rekreatsion, soʻng maorif yoʻnalishida olib borilmoqda, tabiatni muhofaza qilish (hayvonlarning noyob turlarini koʻpaytirish) sohasida faoliyat deyarli olib borilmaydi; hayvonlarning asosiy qismini saqlash sharoitlari ularning ehtiyojlari va xalqaro standartlarga muvofiq emas. Qayd qilingan muammolarni hal etish maqsadida 2024-yilga qadar quyidagi chora-tadbirlarni amalga oshirish zarur: xususiy sektor va chet el investorlarning investitsiyalarini jalb qilish orqali hayvonlar, shu jumladan Xalqaro Qizil kitobga kiritilgan noyob hayvonlar uchun qulay hududni barpo etish; Oʻzbekiston Respublikasining aholisi va xorijiy turistlar uchun vaqtni qiziqarli va mazmunli oʻtkazish maqsadida kulay sharoitlar yaratish. besh yil (2020 — 2024-yillar) davomida hayvonot bogʻini toʻliq rekonstruksiya qilish; 2024-yilda xalqaro ekspert hamjamiyatini jalb etgan holda Toshkent hayvonot bogʻining 100 yilligini nishonlash maqsadida xalqaro konferensiya oʻtkazish. Tashuvchilarni maksimal soniga integratsiya qilish va keyinchalik merchendayz mahsulotini rivojlantirish imkoniyati mavjud kengaytirilgan brend-platformani yaratish. Bundan tashqari, mazkur brend-platforma ijtimoiy va marketing instrumentlarini, shu jumladan reklama va PRNN yanada faolroq qoʻllash imkoniyatini berishi quyidagi yoʻnalishlarni moslashuvchan boʻlishiga imkon beradi: hayvonot bogʻi boʻylab qulay navigatsiya; uch tilda (oʻzbek, rus, ingliz) maʼlumot taxtachalari; veb-saytni restayling qilish va mobil ilovalarni yaratish; ijtimoiy tarmoqlarda faol reklama; suvenir va merchaidayzing mahsulotlari. Shuningdek, hayvonot bogʻi xodimlarini oddiy mehmondan ajratib olish muammoligi sababli tizim dizayni asosida hayvonot bogʻining barcha xodimlari uchun alohida maxsus kiyim ishlab chiqish. Hayvonot bogʻining barcha xodimlari, sotuvchilar, xizmat koʻrsatuvchi xodimlar hayvonot bogʻining korporativ uslubiga mos keladigan kiyim kiyishlari shart. Bundan tashqari, hayvonot bogʻi xodimlari ular oʻrtasida boʻlingan hududni qoʻriqlashlari, qafaslar yaqinidagi tashrif buyuruvchilarni nazorat qilishlari, tashrif buyuruvchilar tomonidan hayvonlarning sogʻligi va hayotiga zarar yetkazishi mumkin boʻlgan taqiqlangan narsalarni tashlashlariga yoʻl qoʻymasliklari lozim. Hayvonot bogʻining faoliyatini oʻta mavsumiyligini kamaytirishga, oktyabr oyidan aprelga qadar tashriflarni koʻpaytirish va ishni faollashtirishga qaratilgan dastur ishlab chiqish. Jumladan, qishki ekspozitsiyani, tashrif buyuruvchilar uchun “issiq hududlar”ni yaratish, keng omma uchun turli tadbirlar, axborot yangiliklari va voqealar marketingini oʻtkazish. Shuningdek, hayvonot bogʻining ekspozitsiyasi, infrastrukturasi yaxshilanishi, mavsumiyligi kamaytirilishi, reklama va voqeaviy marketing (masalan, hayvonot bogʻida yangi qiziqarli hayvon keltirilishini OAVda namoyish etish va PR-tadbir oʻtkazish) orqali takroriy tashriflarni koʻpaytirish. Turli xil chiptalarni, jumladan oilaviy, guruhlar uchun va koʻp marotabalik hamda ekskursiyaviy xizmat koʻrsatish va qoʻshimcha imkoniyatlar (sovgʻa, suvenir, hayvonlarni ovqatlantirish va x.k.) mavjud chiptalarni joriy etish. Bundan tashqari, chiptalarni sutkani vaqti va hafta kunlari boʻyicha boʻlish shuningdek, chiptalarni onlayn buyurtmalash, xarid qilish va kartalarni toʻldirish tizimini yoʻlga qoʻyish. Hayvonot bogʻi hududida taqdim etilayotgan barcha turdagi xizmatlarni (shu jumladan tashrifni, attraksionlarni va boshqalarni) toʻlash vositasi sifatida depozit kartalarni yaratish. Shu bilan birga, hayvonot bogʻida kartadan mablagʻlarni echish, marketing tadqiqotlari va tahlilni amalga oshirish imkonini beruvchi tegishli uskunalar oʻrnatish, shuningdek, sarflangan mablagʻlarning maʼlum foizi foydalanuvchiga yoki tabiatni muhofaza qilish jamgʻarmasiga oʻtkaziladigan diskont tizimini joriy etish. Bundan tashqari, hayvonlarni ruxsatsiz ovqatlantirish muammosini hal etadigan, hayvonlarni oziqlantirish uskunalarini oʻrnatish. Mazkur uskunalar ovqatni maqsadlar boʻyicha ajratib berishi, jumladan qushlar ozuqasini boshqa hayvonlarnikidan alohida qilib berishi lozim. Oʻzining asosiy funksiyalaridan tashqari, hayvonot bogʻi bogʻ hududi sifatida ham taqdim etilishi lozim. Shu munosabat bilan landshaft dizaynini batafsil ishlash, guldonlar, fontanlar, sayr hududlarini tashkil qilish zarur. Haykaltaroshlik kompozitsiyalarga alohida eʼtibor berilishi lozim. Hozirgi kunda hayvonot bogʻidagi haykaltaroshlik kompozitsiyalar mutanosib boʻlmagan koʻrinishga va ijro etish sifati past darajaga ega. Shu munosabat bilan hayvonot bogʻini innovatsion rekonstruksiyasi qilish orqali quyidagi ishlar amalga oshiriladi: turli ob-havo sharoitlarida dam olish imkoniyatini yaratish (oʻrindiqlar, yomgʻirdan boshpanalar, qishki paytda — issiqxonalar); hayvonot bogʻini rekonstruksiyasida tashrif etuvchilarning dam olishi uchun maksimal qulay sharoitlar koʻzda tutish jumladan, maxsus zonalarga ajratilgan yuqori sifatli ovqatlanish va suvenirlar savdosining shahobchalarini tashkil etish; aloqa qilish imkonini beruvchi (kontakt) hayvonot bogʻi yoki yosh hayvonlarga moʻljallangan maydoncha hududini yaratish; taʼlim faoliyati, maʼruzalar, toʻgaraklar, multimedia prezentatsiyalari oʻtkazish bilan bogʻliq hududlarni rivojlantirish. “Toshkent hayvonot bogʻi” davlat muassasasini tashkiliy-huquqiy shaklini masʼuliyati cheklangan jamiyat shaklidagi xoʻjalik jamiyatiga aylantirgan holda, ishonchli boshqarishga beriladi. Bu holatda ishonchli boshqaruvchi obyektdan foydalanishda mustaqil ravishda: mulkning moddiy-texnika taʼminoti va saqlanishini taʼminlaydi; mulkni joriy taʼmirlanishini amalga oshiradi; muhandislik tarmoqlari va elektr uskunalaridan foydalanadi; mulkdan foydalanish bilan bogʻliq barcha toʻlovlarni amalga oshiradi; amaldagi qonunchilikda belgilangan yongʻinga qarshi, sanitar va boshqa normalarga rioya etilishini nazorat qiladi. Ishonchli boshqaruvchi hayvonot bogʻining tegishli koʻchmas mulkni tasarruf etish, garovga qoʻyish, foydalanish maqsadlarini oʻzgartirishga haqli emas. Shartnomaning amal qilish muddati belgilangan tartibda tugatilgandan soʻng, Toshkent hayvonot bogʻidagi hayvonlar va boshqa mulklarni Madaniyat vazirligi tasarrufiga oʻtkaziladi. Konsepsiyaning umumiy qiymati 5 million AQSh dollarini tashkil etadi, bunda Shartnoma imzolanganidan soʻng 5 yil davomida (2020 — 2024-yillar) qayta investitsiya qilingan foyda hisoblanmaydi. Konsepsiyani moliyalashtirish quyidagicha amalga oshiriladi: Ishonchli boshqaruvchi rejalashtirilgan tadbirlarni amalga oshirish uchun oʻz mablagʻlaridan foydalanadi, foydani qayta investitsiya qiladi, shuningdek umumiy qiymati kamida 5 million dollarga teng xorijiy investitsiyalarni jalb qiladi. Shuningdek, ishonchli boshqaruvchi Shartnoma imzolangan kundan boshlab dastlabki 5 yil ichida olingan foyda miqdorini toʻliq qayta investitsiya qiladi. Ishonchli boshqaruvchi tomonidan jalb qilingan investitsiyalar auditorlik tashkilotining hisobotiga asosan “Toshkent hayvonot bogʻi” masʼuliyati cheklangan jamiyatining sof foydasidan qaytariladi. Ishonchli boshqaruvchi uchun toʻlanadigan haq miqdori “Toshkent hayvonot bogʻi” masʼuliyati cheklangan jamiyatining yil yakunlari boʻyicha hisoblanadigan divident hisobidan toʻlanadi. Konsepsiyani amalga oshirish muddati 30 yilni tashkil etadi, shundan: birinchi bosqich (2020-2021-yillar) — hayvonot bogʻi holatini xar tomonlama tahlil qilish, rekonstruksiya qilinadigan ustuvor obyektlarni aniqlash, yangi obyektlar qurilishi uchun loyiha-smeta hujjatlarini tayyorlash, xalqaro ekspertlarni jalb qilish, rivojlanish strategiyasini ishlab chiqish; ikkinchi bosqich (2021-2022-yillar) — hayvonot bogʻining ommaviyligini oshirish, obyektlarni bosqichma-bosqich qayta qurish boʻyicha yangi rivojlanish strategiyasini tasdiqlash va amalga oshirish; uchinchi bosqich (2022 — 2024-yillar) — rejalashtirilgan tadbirlar va qurilish ishlarini yakunlash; toʻrtinchi bosqich (2024 — 2049 yillar) — yangi tashkil etilgan infratuzilmani saqlash, xizmat koʻrsatish sifatini yaxshilash, hayvonot bogʻining hududini zaruratga qarab kengaytirish. Konsepsiyani boshqarish, Konsepsiya boshqaruvi tamoyillariga muvofiq amalga oshiriladi, xususan: xodimlarni boshqarish (NR menejment), mutaxassislarni tanlash (yoʻllash) mexanizmini joriy qilish hamda chet elda malaka oshirish, master-klasslar oʻtkazish uchun xalqaro ekspertlarni jalb qilish orqali xodimlarning bilimlarini oshirish; pul oqimlarining shaffof tizimi; tovarlar va xizmatlarni xarid qilishning shaffof tizimi; Davlat aktivlarini boshqarish agentligiga audit natijalarini taqdim etgan holda moliyaviy-xoʻjalik faoliyatining doimiy auditini oʻtkazish. Davlat aktivlarini boshqarish agentligi Madaniyat vazirligi bilan birgalikda Shartnoma shartlariga rioya etilishini taʼminlash borasida Konsepsiyaning amalga oshirilishini monitoring qiladi. Ishonchli boshqaruvchi tegishli hisobotlarni oʻz vaqtida taqdim etib borilishini oʻz zimmasiga oladi. 1. Vazirlar Mahkamasining “2016 — 2020-yillar davrida Toshkent hayvonot bogʻini rivojlantirish konsepsiyasini tasdiqlash toʻgʻrisida” 2016-yil 20-maydagi 163-son qarori (Oʻzbekiston Respublikasi QT, 2016-y., 21-son, 230-modda). 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 11-maydagi 270-son qaroriga (Oʻzbekiston Respublikasi Hukumati qarorlari toʻplami, 2017-y., 19-son, 345-modda) 1-ilovaning 68-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2017-yil 14-noyabrdagi 915-son qaroriga (Oʻzbekiston Respublikasi QT, 2017-y., 46-son, 1134-modda) 1-ilovaning 69-bandi.